คพ. เตือนผู้เลี้ยงปลากระชัง เตรียมรับมือเปิดประตูระบายน้ำคลองสารภี
กรมควบคุมมลพิษ เตือนผู้เลี้ยงปลากระชังแม่น้ำปราจีนบุรี เตรียมรับมือเปิดประตูระบายน้ำคลองสารภีในฤดูเก็บเกี่ยว หลังค่าออกซิเจนละลายน้ำ ลดต่ำลงเหลือ 0.5 มิลลิกรัมต่อลิตร หวั่นกระทบสัตว์น้ำ,วันที่ 18 พ.ย.59 จากสถานการณ์คุณภาพน้ำในแม่น้ำปราจีนบุรี มีแนวโน้มเสื่อมโทรมลงตั้งแต่วันที่ 15 พ.ย.ที่ผ่านมา ล่าสุดในวันนี้ ปริมาณออกซิเจนละลายน้ำหรือค่าดีโอ คลองสารภีท้ายประตู วัดได้ 0.5 มิลลิกรัมต่อลิตร น้ำแม่น้ำปราจีนที่บ้านสร้าง วัดได้ 2.2 มิลลิกรัมต่อลิตร,นายวิจารย์ สิมาฉายา อธิบดีกรมควบคุมมลพิษ กล่าวว่า ปัญหาคุณภาพน้ำแม่น้ำปราจีนเสื่อมโทรม เกิดจากการระบายน้ำจากคลองสารภี ในช่วงปลายเดือนพฤศจิกายนถึงธันวาคมของทุกปี ซึ่งเป็นน้ำเสียจากท้องทุ่งที่เกิดจากการหมักหมมของฟางข้าวและเศษวัชพืชต่างๆ ที่แช่น้ำอยู่นานจนเน่าเสีย ประกอบกับปีนี้มีน้ำมากในพื้นที่ ที่จะส่งผลให้คุณภาพน้ำแม่น้ำปราจีนบุรีเสื่อมโทรมลงและอาจส่งผลให้ปลาในธรรมชาติและปลาในกระชังตายลงได้ คพ. จึงมีการเฝ้าระวังและแจ้งเตือนคุณภาพแม่น้ำปราจีนบุรี,ทั้งนี้ ประตูระบายน้ำคลองสารภี โครงการชลประทานปราจีนบุรี เป็นผู้ดูแลในการเปิดและปิดประตูระบายน้ำ โดยในช่วงเดือนมิถุนายน จะเป็นช่วงปิดประตู เพื่อทดน้ำให้ชาวบ้านในทุ่งสารภีและทุ่งบัวขอนใช้ในการทำนา ใช้เวลาในการกักเก็บน้ำนานประมาณ 6 เดือน และในช่วงเดือนพฤศจิกายนของทุกปี จะเป็นช่วงเวลาเปิดประตูระบายน้ำลงสู่แม่น้ำปราจีนบุรีในฤดูเก็บเกี่ยว ใช้ระยะเวลาในการระบายประมาณ 20 วัน เป็นการดำเนินงานตามนโยบายรักษาความมั่นคงของฐานทรัพยากร และการสร้างสมดุลระหว่างการอนุรักษ์กับการใช้ประโยชน์อย่างยั่งยืน,อย่างไรก็ตามเพื่อเป็นการป้องกันปัญหาคุณภาพน้ำที่อาจจะเกิดขึ้น คพ. ได้เฝ้าระวังและการแจ้งเตือนคุณภาพน้ำแม่น้ำปราจีนบุรีจากการเปิดประตูระบายน้ำ โดยทำการติดตั้งสถานีตรวจวัดคุณภาพน้ำอัตโนมัติที่บริเวณท้ายประตูระบายน้ำและที่บริเวณแม่น้ำปราจีนบุรี โดยสถานีฯ จะตรวจวัดปริมาณออกซิเจนละลายน้ำหรือค่า DO ทุกครึ่งชั่วโมง และสามารถติดตามข้อมูลผลการตรวจวัดได้จากเว็บไซต์ www.wqmonline.com และเมื่อปริมาณออกซิเจนละลายในแม่น้ำปราจีนบุรีอยู่ในระดับต่ำกว่า 2 มิลลิกรัมต่อลิตร ซึ่งจะเริ่มมีผลกระทบต่อสัตว์น้ำ ทั้งสัตว์น้ำตามธรรมชาติและการเพาะเลี้ยงในกระชัง สถานีฯ จะแจ้งเป็นข้อความ SMS ไปยังโทรศัพท์ของเจ้าหน้าที่กรมชลประทานที่ควบคุมประตูระบายน้ำ และเจ้าหน้าที่ประมงจังหวัด เพื่อใช้เป็นข้อมูลในการบริหารจัดการควบคุมระดับการระบายน้ำให้อยู่ในเกณฑ์ที่เหมาะสม และใช้ในการแจ้งเตือนผู้เลี้ยงปลาในกระชังต่อไป.
กรมควบคุมมลพิษ เตือนผู้เลี้ยงปลากระชังแม่น้ำปราจีนบุรี เตรียมรับมือเปิดประตูระบายน้ำคลองสารภี หลังค่าออกซิเจนละลายน้ำ ลดต่ำลงเหลือ 0.5 มิลลิกรัมต่อลิตร
กรมควบคุมมลพิษ,แม่น้ำปราจีนบุรี,คลองสารภี,ระบายน้ำคลองสารภี,คุณภาพน้ำ,เปิดประตูระบายน้ำ,สัตว์น้ำ,ออกซิเจนในน้ำ,วิจารย์ สิมาฉายา